proxectonos/corpus_dominio_legal_administrativo_tmp huggingface dataset:
ORDE do 3 de maio de 2019 pola que se convocan para o ano 2019 os premios á excelencia da calidade hixiénico-sanitaria de produtores de leite cru de vaca de Galicia.
Consellería do Medio Rural — III. Outras disposicións — 09/05/2019

Os premios á excelencia da calidade hixiénico-sanitaria de produtores de leite cru de vaca de Galicia, establecidos pola Orde do 22 de agosto de 2017 pola que se establecen as bases que regulan a concesión dos premios á excelencia da calidade hixiénico-sanitaria de produtores de leite cru de vaca de Galicia e se convocan para o ano 2017, teñen como finalidade recoñecer a excelencia do proceso produtivo das explotacións leiteiras de gando vacún de Galicia na obtención dun leite cru da mellor calidade hixiénico-sanitaria.
Este recoñecemento realízase mediante a distinción ás explotacións en tres categorías en función do seu tamaño, pequenas, medianas e grandes e, á súa vez, estas categorías subdividiranse cada unha delas en tres grupos en función do sistema de produción, entendido este como a posibilidade de aproveitamento de recursos propios da explotación. Recoñécense tamén especificamente as mellores explotacións ecolóxicas.
En consecuencia, de acordo co previsto no artigo 30.1.3 do Estatuto de autonomía de Galicia, e a Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Convocatoria
1. A presente orde ten por obxecto convocar para o ano 2019 os premios á excelencia da calidade hixiénico-sanitaria de produtores de leite cru de vaca de Galicia nas condicións establecidas pola Orde do 22 de agosto de 2017 pola que se establecen as bases que regulan a concesión dos premios á excelencia da calidade hixiénico-sanitaria de produtores de leite cru de vaca de Galicia e se convocan para o ano 2017.
2. A presente orde publicarase no
Diario Oficial de Galicia
e na páxina web oficial da Consellería do Medio Rural.
Artigo 2.
Beneficiarios
Poderán optar a estes premios todas as explotacións leiteiras de gando vacún de Galicia que realizan os seus autocontrois de calidade no Laboratorio Interprofesional Galego de Análise do Leite (LIGAL) de tal xeito que consten na base de datos deste laboratorio os resultados das mostras de leite correspondentes ao período de referencia.
Artigo 3.
Xurado responsable da concesión dos premios
O xurado responsable da concesión dos premios estará constituído: en representación da Consellería do Medio Rural, polo director xeral de Gandaría, Agricultura e Industrias Agroalimentarias e o subdirector xeral de Gandaría; e en representación do LIGAL, polas persoas directora xerente e presidente da Xunta Directiva.
Disposición adicional única.
Réxime supletorio
No non previsto nesta orden, será de aplicación o disposto na Orde do 22 de agosto de 2017 pola que se establecen as bases que regulan a concesión dos premios á excelencia da calidade hixiénico-sanitaria de produtores de leite cru de vaca de Galicia e se convocan para o ano 2017.
Disposición derradeira única.
Comenzo dos efectos
A presente orde producirá efectos o día seguinte ao da súa publicación no
Diario oficial de Galicia
.
Santiago de Compostela, 3 de maio de 2019
ACORDO do 7 de maio de 2019 polo que se fai pública a distribución de espazos gratuítos de propaganda electoral, nos medios de comunicación de titularidade pública, a favor das entidades políticas concurrrentes ás eleccións ao Parlamento Europeo e locais convocadas polos reais decretos 206/2019 e 209/2019 do 1 de abril, efectuada pola Comisión de Radio e Televisión o día 6 de maio de 2019 e aprobada por esta xunta electoral provincial o 7 de maio.
Xunta Electoral Provincial da Coruña — III. Outras disposicións — 09/05/2019

En cumprimento do previsto na Instrución 4/2011, do 24 de marzo da XEC, de interpretación do artigo 66 da LOREG no relativo ás garantías de respecto aos principios de pluralismo, igualdade, proporcionalidade e neutralidade informativa polos medios de comunicación en período electoral, acorda a publicación no
Diario Oficial de Galicia
do anuncio de aprobación da proposta de distribución de espazos gratuítos de propaganda electoral, nos medios de comunicación de titularidade pública, efectuada pola Comisión de Radio e Televisión o día 6 de maio, a favor das entidades políticas concorrentes ás eleccións ao Parlamento Europeo e locais convocadas polos reais decretos 206/2019 e 209/2019, do 1 de abril, a fin de que as entidades políticas que se consideren afectadas poidan examinar a dita proposta e os seus antecedentes, na secretaría desta xunta, no prazo preclusivo do día seguinte ao da publicación do acordo, e formular ante esta xunta electoral, dentro do mesmo prazo, as reclamacións ou recursos que coiden oportunos.
A Coruña, 7 de maio de 2019
EXTRACTO da Resolución do 28 de febreiro de 2019, da Secretaría Xeral da Emigración, pola que se establecen as bases reguladoras para desenvolver obradoiros de folclore, artesanía, cociña e seminarios de cultura galega nas entidades galegas do exterior, e se convocan para o ano 2019 (procedemento PR923C).
Vicepresidencia e Consellería de Presidencia, Administracións Públicas e Xustiza — III. Outras disposicións — 13/03/2019

BDNS (Identif.): 442773.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
Poderán solicitar a organización dos obradoiros as entidades galegas que estean inscritas no Rexistro da Galeguidade dentro das seccións das comunidades galegas, centros colaboradores, federacións ou aquelas entidades que estean en proceso de unión ou fusión.
Excepcionalmente, por resolución da persoa titular da Secretaría Xeral da Emigración, poderase conceder a organización dun destes obradoiros a aquelas entidades que, estando incluídas dentro do Rexistro da Galeguidade, non se atopen en ningunha das seccións antes mencionadas, sempre que xustifiquen debidamente que contan cun grupo folclórico consolidado.
Segundo. Obxecto
Establecer as bases reguladoras e a convocatoria para a realización de obradoiros de folclore, artesanía, cociña e seminarios de cultura galega nas entidades galegas no exterior, dirixidos ás persoas asociadas galegas e aos seus descendentes, así como a aquelas persoas interesadas no feito cultural de Galicia ou que participen nas actividades da asociación.
Terceiro. Bases reguladoras
Resolución do 28 de febreiro de 2019, da Secretaría Xeral da Emigración, pola que se establecen as bases reguladoras para desenvolver obradoiros de folclore, artesanía, cociña e seminarios de cultura galega nas entidades galegas do exterior, e se convocan para o ano 2019.
Cuarto. Importe
Para a concesión das subvencións convocadas destinarase un crédito total de 90.000 euros, con cargo á aplicación orzamentaria 04.30.312 C.226.07.
Quinto. Prazo de presentación de solicitudes
Un mes contado desde o día seguinte ao da publicación desta convocatoria no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo é inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo finaliza o último día do mes.
Santiago de Compostela, 28 de febreiro de 2019
RESOLUCIÓN do 5 de marzo de 2019, da Dirección Xeral de Educación, Formación Profesional e Innovación Educativa, pola que se fai pública a composición das comisións de avaliación que actuarán no proceso de acreditación de competencias convocado pola Orde do 4 de decembro de 2018.
Consellería de Educación, Universidade e Formación Profesional — III. Outras disposicións — 13/03/2019

Mediante a Orde do 4 de decembro de 2018 (DOG do 14 de decembro), convocouse o proceso de acreditación de competencias profesionais adquiridas a través da experiencia laboral, na Comunidade Autónoma de Galicia, en determinadas unidades de competencia do Catálogo nacional de cualificacións profesionais de distintas familias profesionais.
O artigo 17 da dita orde no punto 1 fai referencia aos requisitos, formación e habilitación das persoas que poderán actuar como asesores e avaliadores, e o artigo 16 establece que a Dirección Xeral de Educación, Formación Profesional e Innovación Educativa nomeará as comisións de avaliación necesarias para levar a cabo o proceso de avaliación das diferentes unidades de competencia para as que se convoca o procedemento de avaliación e acreditación, polo que esta dirección xeral
Facer pública a composición das comisións de avaliación que actuarán no proceso de acreditación de competencias disposto pola Orde do 4 de decembro de 2018 da Consellería de Educación, Universidade e Formación Profesional, pola que se convoca o proceso de acreditación de competencias profesionais adquiridas a través da experiencia laboral, na Comunidade Autónoma de Galicia, en determinadas unidades de competencia do Catálogo nacional de cualificacións profesionais, que figura no anexo desta resolución.
Santiago de Compostela, 5 de marzo de 2019
CORRECCIÓN DE ERROS. Resolución do 21 de febreiro de 2019 pola que se aproban as bases reguladoras das subvencións para proxectos de enerxía solar fotovoltaica dirixidas a particulares, para o ano 2019.
Axencia Instituto Enerxético de Galicia — III. Outras disposicións — 12/03/2019

Advertidos erros na dita resolución, publicada no
Diario Oficial de Galicia
número 45, do 5 de marzo de 2019, cómpre facer a seguinte corrección:
Na páxina 12539, artigo 4, onde di: «A contía máxima por proxecto será de 50.000 €. Adicionalmente, na procura de instalacións de potencia racionais, establécese un custo elixible máximo por vivenda de 8.000 €», debe dicir: «A contía máxima por proxecto será de 50.000 €. Adicionalmente, na procura de instalacións de potencia racionais, establécese un custo elixible máximo (con IVE) por vivenda de 8.000 €».
Na páxina 12543, artigo 11, número 5, onde di: «A entidade colaboradora presentará telematicamente desde a aplicación a solicitude de axuda unha vez asinada polo beneficiario, mediante o formulario normalizado accesible desde a citada aplicación informática e que se xunta como anexo II», debe dicir: «A entidade colaboradora presentará telematicamente desde a aplicación a solicitude de axuda unha vez asinada polo beneficiario ou representante, mediante o formulario normalizado accesible desde a citada aplicación informática e que se xunta como anexo II».
RESOLUCIÓN do 19 de febreiro de 2019 pola que se publica o plan de estudos de máster universitario en Produción Xornalística e Audiovisual.
Universidade da Coruña — III. Outras disposicións — 12/03/2019

O máster universitario en Produción Xornalística e Audiovisual obtivo a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, e a autorización da Comunidade Autónoma de Galicia para a súa implantación. Por Acordo do Consello de Ministros do 3 de agosto de 2018 estableceuse o carácter oficial do título e a súa inscrición no Rexistro de Universidades, Centros e Títulos (RUCT) (publicado no Boletín Oficial del Estado, BOE, do 7 de setembro, mediante a Resolución da Secretaría Xeral de Universidades do 29 de agosto).
Polo exposto, de conformidade co disposto no artigo 35.4 da Lei orgánica 6/2001, de universidades, na redacción dada pola Lei orgánica 4/2007,
Publicar o plan de estudos conducente á obtención do título de máster universitario en Produción Xornalística e Audiovisual pola Universidade da Coruña, que se estrutura segundo consta no anexo.
A Coruña, 19 de febreiro de 2019
Código RUCT: 4316440.
Plan de estudos que se inicia no curso 2018/19.
Estrutura das ensinanzas (Real decreto 1393/2007, anexo I, número 5.1).
1. Rama de coñecemento a que se adscribe o título: Ciencias Sociais e Xurídicas.
2. Distribución do plan de estudos en créditos ECTS, por tipo de materia:
3. Especialidades do título:
– Xornalismo Avanzado Multiplataforma.
– Produción Executiva Audiovisual.
4. Contido do plan de estudos:
5. Condicións de terminación.
O alumnado deberá elixir unha especialidade e superar 72 créditos ECTS, distribuídos como se indica no punto 2, para obter o título de máster universitario en Produción Xornalística e Audiovisual.
RESOLUCIÓN do 11 de febreiro de 2019, da Xerencia de Xestión Integrada de Pontevedra e O Salnés, pola que se establece a composición do Consello Asesor de Pacientes da Área de Pontevedra e O Salnés.
Servizo Galego de Saúde — II. Autoridades e persoal — 12/03/2019

O día 31 de outubro de 2018 publicouse no
Diario Oficial de Galicia
a Orde do 16 de outubro de 2018 pola que se regula a composición e o réxime de funcionamento dos consellos asesores de pacientes de área.
Co fin de formalizar a súa constitución, achégase a relación dos membros que van formar parte do Consello Asesor de pacientes da Área de Pontevedra e O Salnés:
Presidente: xerente de Xestión Integrada, José Ramón Gómez Fernández.
Vogais:
– Órganos unipersoais da Xerencia de Xestión Integrada de Pontevedra e O Salnés:
• Directora de Procesos Asistenciais, Sonia Fernández-Arruty Ferro.
• Director de Recursos Económicos, Vicente García Fernández.
• Directora de Recursos Humanos, María Cobas Brey.
• Xerente Executivo do Salnés, Antonio V. Martínez Calvo.
– Asociacións:
• Asociación de Diagnosticad@s de Cancro de Mama (Adicam).
• Asociación Española contra el Cáncer (AECC).
• Asociación de Familiares de Enfermos de Alzhéimer y otras Demencias de Pontevedra (Afapo).
• Asociación Galega de Hemofilia (Agadhemo).
• Asociación Galega de Esclerose Lateral Amiotrófica (Agaela).
• Asociación Galega de Linfedema (AGL).
• Asociación de Familiares y Amigos de Enfermos Psíquicos (Alba).
• Asociación para a Loita contra as Enfermidades do Ril (Alcer Pontevedra).
• Atención a la Parálisis Cerebral y Afines (Amencer-Aspace).
• Asociación de Nenas, Nenos e Xente Nova con Diabete de Galicia (Anedia).
• Alcohólicos Rehabilitados de Vilagarcía de Arousa (Areva).
• Asociación Enfermos de Artrite Pontevedra (Asearpo).
• Asociación Gallega contra las Enfermedades Neuromusculares (Asem Galicia).
• Asociación Socio Sanitaria Enfermedades Inflamatorias Intestinales y Ostomizad@s (ASSEII).
• Asociación Tratamiento del Autismo (Bata).
• Federación Gallega de Enfermedades Raras e Crónicas (Fegerec).
• Asociación Galega de Fibrose Quística (AGFQ).
• Liga Reumatolóxica Galega (LRG).
• Asociación Párkinson de la Provincia de Pontevedra (Apropark).
Secretaria: Ana Belén Calvo Miguélez.
Pontevedra, 11 de febreiro de 2019
CORRECCIÓN DE ERROS. Resolución do 21 de febreiro de 2019 pola que se aproban as bases reguladoras das subvencións para proxectos de enerxías renovables, de uso térmico, dirixidas a particulares, para o ano 2019.
Axencia Instituto Enerxético de Galicia — III. Outras disposicións — 12/03/2019

Advertidos erros na dita resolución, publicada no
Diario Oficial de Galicia
núm. 45, do 5 de marzo de 2019, cómpre facer a seguinte corrección:
Na páxina 12588, artigo 11, número 5, onde di: «A entidade colaboradora presentará telematicamente desde a aplicación a solicitude de axuda unha vez asinada polo beneficiario, mediante o formulario normalizado accesible desde a citada aplicación informática e que se xunta como anexo II», debe dicir: «A entidade colaboradora presentará telematicamente desde a aplicación a solicitude de axuda unha vez asinada polo beneficiario ou representante, mediante o formulario normalizado accesible desde a citada aplicación informática e que se xunta como anexo II».
RESOLUCIÓN do 27 de febreiro de 2019 pola que se dá publicidade dun encargo ao medio propio Empresa de Transformación Agraria, S.A., S.M.E., M.P. (Tragsatec), para executar durante o ano 2019.
Fondo Galego de Garantía Agraria — III. Outras disposicións — 12/03/2019

De conformidade co artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade ao seguinte encargo a medios propios coas seguintes características:
– Resolución do 27 de decembro de 2018, do director do Fogga, pola que se lle encarga ao medio propio Tecnologías y Servicios Agrarios, S.A., S.M.E., M.P. (Tragsatec), a prestación do servizo de apoio técnico para a colaboración instrumental co Fogga na xestión de axudas do programa de actuacións para a aplicación da PAC en Galicia no exercicio 2019.
– Actividade: realización de labores de apoio en servizos auxiliares, relativos á xestión de expedientes ou de auditoría na xestión interna, así como o reforzo e apoio instrumental á xestión no ámbito dos servizos territoriais do Fogga e das oficinas agrarias comarcais.
– Natureza e alcance do encargo: encargo a medio propio, ao ter a Empresa Tecnologías y Servicios Agrarios, S.A., S.M.E., M.P. (Tragsatec) a consideración de medio propio instrumental e de servizo técnico da Administración xeral da Comunidade Autónoma de Galicia, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia e o punto 2 da disposición adicional vixésimo cuarta da Lei 9/2017, do 8 de novembro, de contratos do sector público.
– Prazo de vixencia: desde o 1 de xaneiro ata o 31 de decembro do ano 2019.
– Financiación: tramitouse con cargo aos orzamentos da Comunidade Autónoma de Galicia para o ano 2019, aplicación orzamentaria 14.80.713F.640.1 e código de proxecto 2013 0002.
Santiago de Compostela, 27 de febreiro de 2019
RESOLUCIÓN do 28 de febreiro de 2019, da Secretaría Xeral Técnica da Consellería de Educación, Universidade e Formación Profesional, pola que se dá publicidade aos convenios de colaboración subscritos por esta consellería no terceiro cuadrimestre do ano 2018.
Consellería de Educación, Universidade e Formación Profesional — III. Outras disposicións — 12/03/2019

O artigo 15 da Lei 1/2016, do 18 de xaneiro, de transparencia e bo goberno, impón a cada consellería da Xunta de Galicia a obriga de publicar no Diario Oficial de Galicia unha relación dos convenios subscritos no cuadrimestre anterior.
En consecuencia, e para lle dar cumprimento a esa obriga,
Artigo único
Dar publicidade á relación dos convenios subscritos pola Consellería de Educación, Universidade e Formación Profesional nos meses de setembro, outubro, novembro e decembro do ano 2018, que se incorpora como anexo a esta resolución.
Santiago de Compostela, 28 de febreiro de 2019
ORDE do 28 de febreiro de 2019 pola que se autoriza o cambio de denominación específica do CMUS Profesional de Ribeira, do concello de Ribeira.
Consellería de Educación, Universidade e Formación Profesional — III. Outras disposicións — 12/03/2019

De conformidade co previsto no artigo 3 do Regulamento orgánico dos conservatorios elementais e profesionais de música e de danza da Comunidade Autónoma de Galicia, aprobado polo Decreto 223/2010, do 30 de decembro (DOG núm. 12, do 19 de xaneiro de 2011), por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Santiago de Compostela, 28 de febreiro de 2019
RESOLUCIÓN do 25 de febreiro de 2019 de acordo de delegación de competencias do presidente nas xefaturas de zona.
Portos de Galicia — III. Outras disposicións — 13/03/2019

O 25 de febreiro de 2019 a presidencia da EPE Portos de Galicia acordou aprobar varios pregos de condicións de autorizacións de utilización de dominio público, así como delegar parcialmente nas xefaturas de zona correspondentes da entidade pública empresarial a competencia prevista no artigo 12.3.j) da Lei 6/2017, do 12 de decembro, de portos de Galicia.
En virtude do acordo citado,
Delegar nas xefaturas de zona correspondentes, por motivos de axilidade de xestión de expedientes, a competencia para outorgar as seguintes autorizacións:
• Autorización para utilización de instalacións portuarias de ocupación de superficie.
• Autorización para utilización de instalacións portuarias para celebración de espectáculos públicos ou actividades recreativas.
• Autorización para utilización de instalacións portuarias para ocupación de superficie para actividade comercial recreativa de instalación de terraza anexa a negocio.
• Autorización para utilización de instalacións portuarias para celebración periódica de mercado ambulante.
• Autorización de ocupación de departamentos de usuarios construído para tal fin, tales como bloques de departamentos para almacenaxe de aparellos ou para exportadores.
Esta delegación parcial de competencia axústase ao previsto no artigo 12.3.i) da Lei 6/2017, que atribúe á Presidencia a competencia de conferir as delegacións de competencias que xulgue oportunas, e que neste caso, se xustifica polas características específicas das autorizacións a resolver, as cales constitúen un moi considerable volume de expediente que pola súa eventualidade precisan dunha axilidade na súa xestión e resolución, e que pola súa sinxela tipificación ou estandarización permiten a súa resolución mediante criterios preestablecidos.
O que se fai público para xeral coñecemento e en cumprimento do previsto no artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e no artigo 9.3 da Lei 40/2015, de réxime xurídico do sector público.
Santiago de Compostela, 25 de febreiro de 2019
RESOLUCIÓN do 1 de abril de 2019, da Dirección Xeral de Recursos Humanos, pola que se dispón a publicación do Acordo da Mesa Sectorial de Sanidade, do 12 de marzo de 2019, de modificación do Pacto sobre selección de persoal estatutario temporal do Sistema público de saúde de Galicia.
Servizo Galego de Saúde — III. Outras disposicións — 03/05/2019

A Lei 1/2018, do 2 de abril, pola que se modifica a Lei 8/2008, do 10 de xullo, de saúde de Galicia, introduce no seu artigo 69 o distrito sanitario como división territorial das áreas sanitarias e marco de referencia para a coordinación dos dispositivos de atención primaria, hospitalaria e sociosanitaria.
As referencias á área e zonificación contidas no Pacto sobre selección de persoal estatutario temporal do Sistema público de saúde de Galicia, aprobado mediante a Resolución da Dirección Xeral de Recursos Humanos, do 13 de xuño de 2016 (DOG núm. 123, do 30 de xuño) como ámbitos de inscrición e xestión de chamamentos coinciden coa delimitación territorial de distrito sanitario que establece a nova lei.
Co obxecto de adecuar a redacción á nova regulación, logo do seu tratamento na Comisión Central de Seguimento do Pacto, a Administración sanitaria e as centrais sindicais integrantes da mesa sectorial de negociación do persoal estatutario –CIG, CESM-O´MEGA, UGT, CSIF e SATSE– aprobaron modificar o vixente Pacto sobre selección de persoal estatutario temporal do Sistema público de saúde de Galicia de tal modo que as referencias a área sanitaria e zonificación contidas nel, sexan substituídas por distrito sanitario.
A negociación realizouse de conformidade coas previsións que ao respecto conteñen o artigo 38 da Lei do Estatuto básico do empregado público (texto refundido aprobado polo Real decreto lexislativo 5/2015, do 30 de outubro); o artigo 154 da Lei 2/2015, do 29 de abril, do emprego público de Galicia, e os artigos 79 e 80 da Lei 55/2003, do 16 de decembro, do Estatuto marco do persoal estatutario dos servizos de saúde.
Para xeral coñecemento, de acordo co disposto na citada normativa, faise necesaria a súa publicación no
Diario Oficial de Galicia
.
Na súa virtude,
Dar publicidade á modificación acordada do Pacto sobre selección de persoal estatutario temporal do Sistema público de saúde de Galicia (DOG núm. 123, do 30 de xuño de 2016), de tal modo que as referencias a área sanitaria e zonificación contidas nesta regulación deben substituírse por distrito sanitario.
Santiago de Compostela, 1 de abril de 2019
RESOLUCIÓN do 5 de abril de 2019 pola que se seleccionan os proxectos de hubs de innovación dixital que contribúan ao avance da Estratexia de Especialización Intelixente de Galicia (RIS3), convocadas pola Resolución do 4 de decembro de 2018.
Axencia Galega de Innovación — III. Outras disposicións — 03/05/2019

A Resolución da Axencia Galega de Innovación do 4 de decembro de 2018 (DOG núm. 240, do 18 decembro) pola que se aprobaban as bases reguladoras e convocatoria para a selección de proxectos de hubs de innovación dixital que contribúan ao avance da Estratexia de especializaicón intelixente de Galicia (RIS3).
O artigo 5 desta convocatoria e bases reguladoras establece os requisitos mínimos e criterios de selección que deben cumprir os solicitantes para cada proxecto de hub que solicite o recoñecemento do seu carácter estratéxico para Galicia.
A comisión de selección prevista no artigo 9 da convocatoria emitiu un informe coas propostas para obter o recoñecemento de proxectos de hubs estratéxicos para Galicia, tendo en conta os informes de valoración emitidos polos avaliadores.
No artigo 13 da convocatoria regúlase a resolución e notificación deste procedemento unha vez que a comisión de selección emita un informe no cal se seleccionen as solicitudes de acordo coa valoración realizada polo comité técnico.
De acordo con isto,
A declaración das seguintes propostas como hub de carácter estratéxico para Galicia:
• Fundación Cluster de Empresas de Automoción de Galicia (Ceaga), co proxecto GALICIAFOFHUB.
• Asociación Bioga-Cluster Tecnolóxico Empresarial das Ciencias da Vida, co proxecto DiH DATALIFE.
Contra esta resolución, sen prexuízo de que os interesados poidan exercer calquera outro que consideren procedente, poderán interpoñer recurso de alzada no prazo dun mes desde o día seguinte ao da publicación desta resolución no Diario Oficial de Galicia, perante o presidente da Axencia Galega de Innovación.
Santiago de Compostela, 11 de abril de 2019
RESOLUCIÓN do 24 de abril de 2019 relativa á provisión da vacante no cargo de presidente da Xunta Electoral de Galicia.
Xunta Electoral de Galicia — III. Outras disposicións — 02/05/2019

Por comunicación do día 17 de abril de 2019 dáse conta do cesamento por xubilación de Miguel Ángel Cadenas Sobreira, e de que pasa a desempeñar en funcións o cargo de presidente do Tribunal Superior de Xustiza de Galicia Antonio Jesús Outeiriño Fuente.
En virtude do artigo 14.1.a) da Lei 8/1985, do 13 de agosto, de eleccións ao Parlamento de Galicia, o presidente da Xunta Electoral de Galicia é o presidente do Tribunal Superior de Xustiza de Galicia.
Deste xeito, ao abeiro do artigo 18.6 da Lei orgánica 5/1985, do 19 de xuño, a Xunta Electoral de Galicia resolveu declarar para público coñecemento en virtude do seu contido de carácter xeral:
Presidente da Xunta Electoral de Galicia: Antonio Jesús Outeiriño Fuente, presidente en funcións do Tribunal Superior de Xustiza de Galicia.
Vicepresidente: José María Gómez y Díaz Castroverde, maxistrado do Tribunal Superior de Xustiza de Galicia (artigo 14.1.b).
Vogais: maxistrados do Tribunal Superior de Xustiza de Galicia (artigo 14.1.c):
Antonio García Amor
Fernando Alañón Olmedo
María Azucena Recio González
Vogais: profesores en activo das facultades de Dereito, de Ciencias Políticas ou de Socioloxía das Universidades de Galicia (artigo 14.1.d):
Ángel Gómez Iglesias Casal
Jesús Martínez Girón
Santiago Antonio Roura Gómez
Francisco Javier Sanjiao Otero
Secretario: Xosé Antón Sarmiento Méndez, letrado maior do Parlamento (artigo 15.2).
A Coruña, 24 de abril de 2019
CORRECCIÓN DE ERROS. Resolución do 18 de febreiro de 2019 pola que se aproban as bases reguladoras e se convocan para o ano 2019, en réxime de concorrencia competitiva, as axudas á valorización e á segunda transformación das pequenas e medianas empresas da industria forestal galega e do contract (código de procedemento IN500B).
Axencia Galega da Industria Forestal — III. Outras disposicións — 11/03/2019

Advertidos erros na referida resolución, publicada no Diario Oficial de Galicia núm. 43, do 1 de marzo de 2019, cómpre facer a seguinte corrección:
1. Na páxina 11982, no artigo 9.3, onde di: «Sen prexuízo do establecido no artigo 4.2 s), as subvencións concedidas ao abeiro destas bases reguladoras serán compatibles con outras axudas ou subvencións destinadas aos mesmos investimentos, tanto de orixe pública como privada, sempre que a intensidade máxima das axudas obtidas con fondos públicos non exceda o 100 % dos custos subvencionables», debe dicir: «As subvencións concedidas ao abeiro destas bases reguladoras serán compatibles con outras axudas ou subvencións destinadas aos mesmos investimentos, tanto de orixe pública como privada, sempre que a intensidade máxima das axudas obtidas con fondos públicos non exceda o 100 % dos custos subvencionables».
2. Na páxina 11985, no artigo 11.1.c), onde di: «Memoria onde se desenvolvan os puntos relacionados no anexo III da presente resolución. Na memoria indicarase obrigatoriamente a distribución por anualidades proposta polo solicitante», debe dicir: «Memoria onde se desenvolvan os puntos relacionados no anexo III da presente resolución».
RESOLUCIÓN do 5 de marzo de 2019 pola que se dá publicidade a unha encomenda de xestión de carácter técnico á Axencia Galega de Infraestruturas relativa ao asesoramento técnico nos expedientes de ampliación do Centro Mixto de Investigación Aerotransportada de Rozas (Lugo).
Axencia Galega de Innovación — III. Outras disposicións — 02/05/2019

De conformidade cos artigos 8 e 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión da Axencia Galega de Innovación á Axencia Galega de Infraestruturas para o asesoramento técnico nos expedientes relativos á ampliación do Centro Mixto de Investigación Aerotransportada de Rozas (Lugo).
Obxecto: encomenda de xestión da Axencia Galega de Innovación (Gain) á Axencia Galega de Infraestruturas (AXI) para a realización dos seguintes traballos:
1. Control da execución da encarga da Empresa de Transformación Agraria, S.A., S.M.E., M.P. (Tragsa), asinado o 14.12.2018 con Gain, para a realización das obras de acondicionamento e urbanización da ampliación do Centro de Investigación Aerotransportada de Rozas (CIAR), en Lugo.
Neste senso, a AXI terá atribuídas as funcións de dirección facultativa da encarga coas funcións que para tal efecto se recollen nel. Gain procederá ao nomeamento do/dos técnico/s que lle comunique a AXI para o desenvolvemento desa función.
Así mesmo, a AXI prestará asesoramento técnico no resto de cuestións derivadas da execución da obra.
2. Asesoramento técnico na contratación e execución do servizo de dirección de obra e coordinación de seguridade e saúde, que executará Tragsa, segundo a encarga asinada o 14.12.2018 con Gain.
3. Asesoramento técnico na contratación do servizo de certificación aeronáutica que executará Tragsa, segundo a encarga asinada o 14.12.2018 con Gain.
Natureza e alcance da xestión encomendada: esta encomenda ten natureza intersubxectiva ao realizarse entre órganos (Axencia Galega de Innovación e Axencia Galega de Infraestruturas) dotados de personalidade xurídica propia e ser a Axencia Galega de Infraestruturas medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
Prazo de vixencia: a vixencia da presente encomenda entenderase desde a súa sinatura ata a data de fin da encarga de Gain a Tragsa, que será o 11 de xullo de 2019.
Prórrogas: poderán ser acordadas as prórrogas do prazo de execución que sexan necesarias sempre e cando estean xustificadas as causas do atraso. As prórrogas acordaranse por un tempo igual ao tempo perdido, agás que a AXI solicite outro menor.
Santiago de Compostela, 5 de marzo de 2019
RESOLUCIÓN do 9 de abril de 2019 pola que se lle dá publicidade á encomenda de xestión coa Fundación Semana Verde de Galicia (FSV) para que poña á disposición da Dirección Xeral da Función Pública os espazos precisos e os traballos de apoio necesarios para organizar probas de acceso a distintos corpos da administración xeral da Comunidade Autónoma de Galicia.
Consellería de Facenda — III. Outras disposicións — 02/05/2019

De conformidade co disposto no artigo 8 da Lei 19/2013, do 9 de decembro, de transparencia, acceso á información pública e bo goberno, dáselle publicidade á encomenda de xestión da Consellería de Facenda á Fundación Semana Verde de Galicia, que ten as seguintes características:
Actividade: esta encomenda ten por obxecto que a Fundación Semana Verde de Galicia poña á disposición da Dirección Xeral da Función Pública os espazos precisos e lle preste os traballos de apoio necesarios (vixilancia, limpeza, uso de megafonía...) para realizar nas datas que se indican a continuación probas correspondentes aos procesos selectivos para o acceso aos seguintes corpos:
13 de abril de 2019:
– Proceso selectivo para o ingreso no corpo superior da Administración xeral da Comunidade Autónoma de Galicia, subgrupo A1 (horario de mañá).
– Proceso selectivo para o ingreso no corpo auxiliar da Administración xeral da Comunidade Autónoma de Galicia, subgrupo C2 (horario de tarde).
14 de abril de 2019:
– Proceso selectivo para o ingreso no corpo de xestión da Administración xeral da Comunidade Autónoma de Galicia, subgrupo A2 (horario de mañá)
– Proceso selectivo para o ingreso, pola quenda de acceso libre, na categoría 001 (camareiro/a-limpador/a/axudante/a cociña) do grupo V de persoal laboral fixo da Xunta de Galicia (horario de tarde).
7 de maio de 2019:
– Proceso selectivo para o ingreso, pola quenda de promoción interna, no corpo administrativo da Administración xeral da Comunidade Autónoma de Galicia, subgrupo C1 (horario de tarde).
Natureza e alcance da xestión encomendada: encomenda de xestión a medios propios ao ter a Fundación Semana Verde de Galicia a consideración de medio propio instrumental e de servizo técnico da Administración xeral da Comunidade Autónoma, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
Orzamento: 221.108,60 €. O gasto imputarase á aplicación orzamentaria 23.04.124A.226.13 (código de proxecto 2015/00187) dos orzamentos xerais da Comunidade Autónoma de 2019.
Prazo de execución: 13 e 14 de abril e 7 de maio de 2019.
Santiago de Compostela, 9 de abril de 2019
EXTRACTO da Orde do 21 de febreiro de 2019 pola que se convoca o concurso Eduemprende Idea 2019, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos.
Consellería de Educación, Universidade e Formación Profesional — III. Outras disposicións — 11/03/2019

BDNS (Identif.): 443085.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións
(http://www.pap.minhap.gob.es/bdnstrans/index).
Primeiro.
Persoas beneficiarias
Poderá participar nesta convocatoria o alumnado que cumpra os seguintes requisitos:
1. Estar matriculado no curso 2018/19 nas ensinanzas de formación profesional, deportivas ou de artes plásticas e deseño da Comunidade Autónoma de Galicia, sostidas con fondos públicos.
2. A participación terá que ser en grupo, formado por un mínimo de dous/dúas alumnos/as e un máximo de catro.
Segundo.
Obxecto
Convocatoria do concurso Eduemprende Idea 2019, co código de procedemento ED523A, co fin de potenciar a realización de proxectos empresariais polo alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia, sostidas con fondos públicos.
Terceiro.
Bases reguladoras
Orde do 21 de febreiro de 2019 pola que se convoca o concurso Eduemprende Idea 2019, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia, sostidas con fondos públicos.
Cuarto.
Importe
A dotación total para os premios será de 12.000 €.
Premiaranse os tres mellores proxectos de empresa de cada modalidade.
1. Modalidade A: ciclos de grao superior.
– Incorporación a un viveiro de empresa da Consellería de Educación, Universidade e Formación Profesional.
– Asesoramento técnico do Igape.
– Dotación económica:
1º premio: 3.000 €.
2º premio: 2.000 €.
3º premio: 1.000 €.
2. Modalidade B: ciclos de grao medio.
– Incorporación a un viveiro de empresa da Consellería de Educación, Universidade e Formación Profesional.
– Asesoramento técnico do Igape.
– Dotación económica:
1º premio: 3.000 €.
2º premio: 2.000 €.
3º premio: 1.000 €.
Quinto.
Prazo de presentación de solicitudes
O prazo de presentación de solicitudes será de 30 días naturais contados desde o día seguinte ao da publicación desta orde no
Diario Oficial de Galicia.
Santiago de Compostela, 21 de febreiro de 2019
ORDE do 24 de abril de 2019 pola que se dispón a renovación dunha vogal do Consello de Administración da Autoridade Portuaria de Marín e Ría de Pontevedra.
Consellería do Mar — II. Autoridades e persoal — 03/05/2019

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída,
A renovación de María Encarnación Rivas Díaz como vogal representante da Comunidade Autónoma de Galicia no Consello de Administración da Autoridade Portuaria de Marín e Ría de Pontevedra.
Santiago de Compostela, 24 de abril de 2019
ORDE do 24 de abril de 2019 pola que se dispón a renovación dunha vogal do Consello de Administración da Autoridade Portuaria de Marín e Ría de Pontevedra.
Consellería do Mar — II. Autoridades e persoal — 03/05/2019

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída,
A renovación de Paloma Rueda Crespo como vogal representante da Comunidade Autónoma de Galicia no Consello de Administración da Autoridade Portuaria de Marín e Ría de Pontevedra.
Santiago de Compostela, 24 de abril de 2019
ORDE do 28 de febreiro de 2019 pola que se autoriza o cambio de denominación específica do CEIP de Culleredo, do concello de Culleredo.
Consellería de Educación, Universidade e Formación Profesional — III. Outras disposicións — 12/03/2019

De conformidade co previsto no artigo 8 do Regulamento das escolas de educación infantil e dos colexios de educación primaria, aprobado polo Decreto 374/1996, do 17 de outubro (DOG do 21 de outubro), por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Santiago de Compostela, 28 de febreiro de 2019
RESOLUCIÓN do 6 de maio de 2019, da Secretaría Xeral de Política Lingüística, pola que se fixan as datas de realización das probas para a obtención dos certificados de lingua galega, niveis Celga 1, 2, 3 e 4, no ano 2019, que foron convocadas mediante a Resolución do 20 de marzo de 2019 (código de procedemento PL500C).
Consellería de Cultura e Turismo — III. Outras disposicións — 15/05/2019

Mediante a Resolución do 20 de marzo de 2019, da Secretaría Xeral de Política Lingüística, convocáronse as probas para a obtención dos certificados de lingua galega, niveis Celga 1, 2, 3 e 4, no ano 2019 (código de procedemento PL500C) (DOG núm. 58, do 25 de marzo). Segundo o sinalado no seu punto terceiro, as datas concretas das probas, que serán no mes de xuño de 2019, serán debidamente publicitadas no
Diario Oficial de Galicia
, así como na páxina web da Secretaría Xeral de Política Lingüística (http://www.lingua.gal), cun mínimo de 15 días naturais antes da data fixada para o primeiro exame.
De acordo con isto,
Fixar as seguintes datas de realización das probas para a obtención dos certificados de lingua galega (Celga) convocadas mediante a Resolución do 20 de marzo de 2019:
– Celga 4, en Santiago de Compostela e en Ponferrada:
1 de xuño de 2019, para as persoas admitidas cuxo primeiro apelido empece por algunha das seguintes letras: Q, R, S, T, U, V, W, X, Y, Z, A, B, C e D.
2 de xuño de 2019, para as persoas admitidas cuxo primeiro apelido empece por algunha das seguintes letras: E, F, G, H, I, J, K, L, M, N, Ñ, O e P.
– Celga 3, en Santiago de Compostela:
8 de xuño de 2019, para as persoas admitidas cuxo primeiro apelido empece por algunha das seguintes letras: Q, R, S, T, U, V, W, X, Y, Z, A, B e C.
9 de xuño de 2019, para as persoas admitidas cuxo primeiro apelido empece por algunha das seguintes letras: D, E, F, G, H, I, J, K, L, M, N, Ñ, O e P.
– Celga 3, en Ponferrada:
8 de xuño de 2019, para todas as persoas admitidas.
– Celga 2, en Santiago de Compostela e en Ponferrada:
15 de xuño de 2019, para todas as persoas admitidas.
– Celga 1, en Santiago de Compostela:
16 de xuño de 2019, para todas as persoas admitidas.
No caso daquelas persoas ás cales, atendendo a causas xustificadas, se lles concedese algún tipo de adaptación ou apoio para que poidan levar a cabo as probas, a data de realización destas seralles comunicada directamente pola Secretaría Xeral de Política Lingüística.
As sedes e horarios de realización das probas, así como as listaxes de persoas admitidas para cada nivel e localidade, poden consultarse na web da Secretaría Xeral de Política Lingüística (http://www.lingua.gal).
As persoas admitidas deberán presentarse 30 minutos antes da hora de inicio da proba provistas do documento que acredite a súa personalidade (DNI, NIE ou pasaporte) e mais dun bolígrafo. Lémbrase, ademais, respecto da proba oral de cada nivel Celga, que esta será posterior á proba escrita. A hora concreta en que cada persoa deberá estar presente para realizar a dita proba oral publicarase na sede correspondente unha vez que remate a proba escrita.
Santiago de Compostela, 6 de maio de 2019
EXTRACTO da Orde do 26 de abril de 2019 pola que se establecen as bases reguladoras da subvención a entidades locais de Galicia para a programación de actividades de dinamización da lectura que promovan a igualdade entre homes e mulleres e/ou a loita contra a violencia de xénero nas bibliotecas e/ou axencias de lectura públicas de titularidade municipal, integradas na Rede de bibliotecas públicas de Galicia, e se procede á súa convocatoria para o ano 2019 (código de procedemento CT236B).
Consellería de Cultura e Turismo — III. Outras disposicións — 15/05/2019

BDNS (Identif.): 454215.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro. Obxecto
Establecer as bases reguladoras do procedemento de concesión de subvencións dirixidas ás bibliotecas e/ou axencias de lectura públicas de titularidade municipal, integradas na Rede de bibliotecas de Galicia, e proceder á súa convocatoria para o ano 2019, para ofrecer un conxunto de actividades nas bibliotecas públicas galegas destinadas á prevención e sensibilización contra a violencia de xénero para desenvolver as medidas previstas no Pacto de Estado contra a violencia de xénero polo que a Consellería de Cultura e Turismo se compromete a xestionar, a través de Ler conta moito, unha liña de axudas específica destinada á prevención e sensibilización da violencia de xénero, con mensaxes positivas, unitarias e adaptadas ás exixencias de cada momento, implicando a sociedade no seu conxunto.
Segundo. Beneficiarios
Poderán optar a estas subvencións os concellos de Galicia titulares de bibliotecas ou axencias de lectura públicas integradas na Rede de bibliotecas de Galicia.
Non poderán ser beneficiarios destas axudas aqueles que se atopen nalgún dos supostos previstos nos puntos 2 e 3 do artigo 10 da Lei 9/2007, do 13 de xuño, de subvencións de Galicia.
Terceiro. Bases reguladoras
Orde do 26 de abril de 2019 pola que se establecen as bases reguladoras da subvención a entidades locais de Galicia para a programación de actividades de dinamización da lectura que promovan a igualdade entre homes e mulleres e/ou a loita contra a violencia de xénero nas bibliotecas e/ou axencias de lectura públicas de titularidade municipal, integradas na Rede de bibliotecas públicas de Galicia, e se procede á súa convocatoria para o ano 2019 (código de procedemento CT236B).
Cuarto. Importe
Destinarase un crédito total de 150.000 euros con cargo á aplicación orzamentaria 11.20.432A.760.3 dos orzamentos da Comunidade Autónoma de Galicia para o ano 2019.
Quinto. Prazo de presentación de solicitudes
Un mes desde o día seguinte ao da publicación deste extracto no
Diario Oficial de Galicia
.
Santiago de Compostela, 26 de abril de 2019